
Uznesenie Najvyšší súd Slovenskej republiky v právnej veci žalobkyne: F.. M. A., nar. XX.XX.XXXX, bytom XXX XX K., X. XXXX/X, právne zastúpená: JUDr. Darina Kurňavová, advokátka so sídlom 917 014 Trnava, Kapitulská 5, proti žalovanej: Sociálna poisťovňa, ústredie, so sídlom Ul. 29. augusta č. 8-10, Bratislava, o preskúmanie zákonnosti postupu a rozhodnutia žalovanej č. 24182-3/2017-BA zo dňa 04.10.2017, v konaní o kasačnej sťažnosti sťažovateľky (žalovanej) proti rozsudku Krajského súdu v Trnave č. k. 47Sa/2/2017-92 zo dňa 25.10.2018, takto rozhodol: Najvyšší súd Slovenskej republiky konanie p r e r u š u j e do rozhodnutia Ústavného súdu Slovenskej republiky v konaní vedenom pod evidenčným číslom spisu Rvp 361/2021. odôvodnenie: 1. Žalobkyňa sa v konaní domáhala preskúmania rozhodnutia žalovanej č. 24182-3/2017-BA zo dňa 04.10.2017, ktorým bolo odvolanie žalobkyne zamietnuté a potvrdené rozhodnutie Sociálnej poisťovne, pobočka Trnava, č. 75858-19/2016-TT z 24.11.2016 o tom, že žalobkyni povinné nemocenské poistenie a povinné dôchodkové poistenie nezaniklo dňa 28.02.2009, ale zaniklo dňa 31.12.2010. 2. Krajský súd v Trnave rozsudkom č. k. 47Sa/2/2017-92 zo dňa 25.10.2018 podľa § 191 ods. 1 písm. c/, e/ a g/ v spojení s § 191 ods. 3 písm. a/ Správneho súdneho poriadku (ďalej len „SSP“) zrušil rozhodnutia správnych orgánov oboch stupňov a žalobkyni priznal právo na náhradu trov konania v celom rozsahu. 3. Žalovaná iniciovala kasačné konanie, v ktorom sa domáha zrušenia rozsudku krajského súdu a vrátenia mu veci na ďalšie konanie. 4. Uznesením Najvyššieho súdu Slovenskej republiky sp. zn. 9Sžsk/33/2019 zo dňa 29.04.2020 bolo konanie v predmetnej veci prerušené do právoplatného rozhodnutia veľkého senátu Najvyššieho súdu Slovenskej republiky v konaní vedenom pod sp. zn. 1Vs/3/2019, pretože v tomto konaní sa riešia otázky, ktoré môžu mať význam pre rozhodnutie kasačného súdu v právnej veci žalobkyne. 5. Dňa 24.11.2020 veľký senát Najvyššieho súdu Slovenskej republiky v konaní vedenom pod sp. zn. 1Vs/3/2019 rozhodol rozsudkom o zamietnutí kasačnej sťažnosti, v dôsledku čoho odpadla prekážka, pre ktorú bolo konanie vedené na tunajšom súde pod sp. zn. 9Sžsk/33/2019 prerušené a z tohto dôvodu Najvyšší súd Slovenskej republiky uznesením sp. zn. 9Sžsk/33/2019 zo dňa 05.01.2021 rozhodol o pokračovaní v konaní. 6. Medzičasom bola proti rozhodnutiu veľkého senátu Najvyššieho súdu Slovenskej republiky sp. zn. 1Vs/3/2019 zo dňa 24.11.2020 podaná ústavnú sťažnosť podľa čl. 127 Ústavy Slovenskej republiky. 7. Podľa § 100 ods. 2 písm. a/ SSP, ak správny súd neurobí iné vhodné opatrenie, môže konanie uznesením prerušiť, ak prebieha súdne konanie alebo administratívne konanie, v ktorom sa rieši otázka,
ktorá môže mať význam na rozhodnutie správneho súdu, alebo ak správny súd dal na takéto konanie podnet. 8. Keďže rozhodnutie veľkého senátu Najvyššieho súdu Slovenskej republiky sp. zn. 1Vs/3/2019 zo dňa 24.11.2020 bolo napadnuté ústavnou sťažnosťou, pričom výsledok konania pred Ústavným súdom Slovenskej republiky môže mať význam pre rozhodnutie kasačného súdu v právnej veci žalobkyne, kasačný súd pristúpil k procesnému postupu podľa § 100 ods. 2 písm. a/ SSP a konanie v danej veci opätovne prerušil. 9. Podľa § 100 ods. 3 SSP, ak je konanie prerušené, nevykonávajú sa procesné úkony a neplynú lehoty podľa tohto zákona. Len čo odpadne prekážka, pre ktorú sa konanie prerušilo, alebo uplynul čas, na ktorý sa konanie prerušilo, predseda senátu aj bez návrhu uznesením rozhodne o pokračovaní v konaní. Ak sa v konaní pokračuje, začínajú lehoty plynúť znova. 10. Toto rozhodnutie bolo prijaté pomerom hlasov 3:0. Poučenie: Proti tomuto uzneseniu n i e j e prípustný opravný prostriedok.

Zdroj: KAUZIS.SK – https://www.kauzis.sk/judikatura/r/ECLI:SK:NSSR:2021:2017200375.4 (dáta aktuálne k 13. 11. 2026). Záväzné je znenie zverejnené súdom.




